《题吴教授所藏黄大痴画松江送别图》
元代·刘崧

是何山莽莽以横，云水浩浩而生风。
天低江迥日欲落，别意乃在苍茫中。
问君此图作者谁？浙东老人黄大痴。
松江先生旧知己，眼明为写秋江姿。
重坡欹岸东南远，木末参差见层褵。
苍浦遥连楚泽深，石林尽带吴堤转。
是时先生从此归，把钓欲拂云中矶。
长风过雨蒲苇净，水色淡沲沾人衣。
只今又作筠州客，惆怅松江渺云隔。
离思犹迷雁荡烟，归心已历洪崖石。
我思大痴焉得从，笔墨往往遗奇踪。
草衣骑牛发如雪，吹笛忆过天台峰。
平生一笔不轻许，傲睨王侯笑尘土。
展图坐对凤山青，却想高情动千古。
君不闻功名利达能几何，长安离别日日多。
灞陵亭前春草碧，灞陵亭下春风波。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。